**MATILDA-EFFEKTEN**

**Gennem generationer er kvinders videnskabelige arbejde systematisk blevet tilskrevet mandlige forskere**

Et billede, der indeholder person, tøj, Ansigt, kjole

Automatisk genereret beskrivelse

**NY FORESTILLING AF LIMFJORDSTEATRET** En poetisk, sanselig og humoristisk dukkeforestilling for voksne med to eminente dukkeførere, der på magisk vis fletter deres egne kroppe og stemmer sammen med dukker i forskellige størrelser. En anderledes fortælling om den drivkraft og de omkostninger, der gennem historien har ligget bag videnskabskvinders banebrydende bedrifter.

I ”Matilda-effekten” bringer Limfjordsteatret nogle af historiens hidtil oversete videnskabskvinder og deres forskningsresultater frem i lyset. Mød astronomen Sophie Brahe, mens hun ser på stjernerne og reflekterer over sin barndom med den berømte broder, fysikeren Lise Meitner, der gang på gang blev forbigået af Nobelkomiteen, seismologen Inge Lehmann i mødet med Cambridge og zoologen Marie Hammer i sin konflikt mellem moderskab og forskning. De blev alle underkendt i deres samtid – og den nulevende fysiker Lene Hau, kæmper videre i dag.

Fænomenet Matilda-effekten er opkaldt efter den amerikanske aktivist og fritænker Matilda Joslyn Gage. Allerede i 1800-tallet observerede hun, hvordan kvinders videnskabelige arbejde systematisk og uretmæssigt blev tilskrevet mandlige forskere. Nu bringer vi kvinderne frem i lyset.

**Anmeldelse**”Limfjordsteatret har skabt en genistreg (…)  Forestillingen genopliver den tragiske virkelighed, som nogle af videnskabens største kvindelige genier har gennemlevet, og dette gøres på en både dyb sanselig og poetisk måde. (…) Det skal opleves.”  
*KunMors*

**DET KUNSTNERISKE HOLD**

**Dukkeførere og performere**: Pernille Nedergaard Haugesen og Astrid Kjær   
**Instruktør**: Astrid Lindhardt   
**Manuskript:** Astrid Lindhardt og hele holdet   
**Scenograf og kostumedesign**: Nana Andrea Tiefenböck   
**Dukkemager**: Katrine Karlsen   
**Komponist**: Kim Fast Jensen   
**Lyddesign**: Kiki Skovmand   
**Lydteknik og afvikling:** Mads Bjerregaard Nielsen   
**Lysteknik:** Rasmus Hvilshøj **Kostumier:** Lene Bek Nielsen   
**Instruktørassistent:** Astrid Gade   
**Scene, teknik og rekvisitter:** Bjarne Blaabjerg Jensen, Ib Andersen, Robyn Halkjær og Stine Gøttrup   
**Pressefoto**: Lars Horn, Baghuset

**ASTRID LINDHARDT** dimitterede fra Den Danske Scenekunstskole i 2022, men har allerede instrueret forestillinger på nogle af landets største landsdelsscener som Århus Teater (Til de lyse morgener) og Odense Teater (Tragiske Måder at Slå En Kvinde Ihjel På) - og nu på Limfjordsteatret, der er blandt landets største egnsteatre.  
Hun er desuden en del af PERSONA NON GRATA performance community, som i efteråret satte ild under debatten om den såkaldte koranlov med performance-aktionen "FORSVAR KUNSTNERISK FRIHED”.

**PERNILLE NEDERGAARD HAUGESEN** har i mange år arbejdet som dukkefører på bl.a. Bådteatret i København, inden hun og hendes mand i 2021 flyttede til Thy for at stå i spidsen for Limfjordsteatret i Thy. Hun har medvirket i meget forskellige roller i Limfjordsteatrets tre seneste juleforestillinger, og er desuden med i vores ungdomsforestilling "Platform:Live". Derudover er hun underviser og primus motor på UngKunstThy.

**ASTRID KJÆR** er uddannet dukkefører i Berlin og har spillet med i et væld af forestillinger for både voksne, unge og børn. Hun har flere gange arbejdet sammen med Pernille Nedergaard Haugesen, bl.a. på Bådteatret i København. I sidste sæson kunne vi på Limfjordsteatret opleve hende i den imponerende Shakespeare-forestilling "Blod, svigt og tårer" og samt i "Fishtail" af kompagniet AniMaNi, som hun er medstifter af.

**NANA ANDREA TIEFENBÖCK** er uddannet scenograf fra Norwegian Theatre Academy og har tidligere lavet scenografi og kostume til bl.a. DR Ramasjangs karakter “Heksebeth” og DR Ultra serien “En for holdet”. Hun har været scenograf og kostumedesigner på Limfjordsteatrets tre seneste forestillinger: ungdomsforestillingen ”Platform:Live”, børneforestillingen ”Hvor tog Robin hen?” i co-produktion med Teater O – og den nye dukkeforestilling for voksne ”Matilda-effekten”.

**VIDENSKABSKVINDER I FORESTILLINGEN**

**Sophie Brahe** (1559-1643), den første kvindelige astronom i Danmark. Hun delte sin bror, Tycho Brahes, passion for videnskab og astronomi og bidrog selv til astronomiske observationer og forskning. Hun var tillige kendt for sin viden inden for kemi og medicin. Sophie Brahe blev kaldt ”Astronomiens muse” af samtidens fremtrædende stjerneforskere, men hendes eget arbejde blev aldrig publiceret og er i dag gået tabt.

**Lise Meitner** (1878-1968), østrigsk fysiker, hvis forskning i kernefission var baggrund for udviklingen af atomkraften og atombomben. Hun blev nomineret til Nobelprisen hele 48 gange - men fik den aldrig. Det gjorde til gengæld hendes mandlige samarbejdspartner Otto Hahn, hvilket mange videnskabsfolk har fundet uretfærdigt.

**Inge Lehmann** (1888-1993), dansk seismolog, der udfordrede den gængse mening om, at Jordens kerne var flydende. Hun analyserede målinger af de seismiske bølger fra jordskælv, og påviste, at Jorden måtte have en fast indre kerne med en flydende kerne omkring. Først sent i karrieren fik hun sin velfortjente anerkendelse.

**Marie Hammer** (1907-2002), dansk zoolog, der rejste kloden rundt og identificerede over 1000 nye unikke eksemplarer af mosmider. Dette brugte hun som bevis for kontinentaldriften, og for at kontinenterne i tidernes morgen hang sammen. Men hendes forskning blev stjålet af hendes samarbejdspartner, og hun blev ikke selv anerkendt for sin opdagelse. I 2016, fandtes der ikke et eneste billede af Maria Hammer på internettet, til trods for at hun fortsat er den insektforsker, der har samlet og beskrevet flest arter af verdens mider.

**Lene Vestergaard Hau** (1959- ), fremtrædende dansk fysiker og mangeårig professor ved Harvard University. Kendt for sit banebrydende arbejde med at sænke lysets hastighed og for som den første nogensinde at bremse lys fuldkomment. Har bidraget til udviklingen af nye kvantesystemer og nye anvendelser af nanoteknologi.

Et billede, der indeholder grafisk design, skærmbillede, Grafik

Automatisk genereret beskrivelse

Limfjordsvej 97, 7900 Nykøbing Mors // Frederiksgade 5, 7700 Thisted //+45 9771 0515 // www.limfjordsteatret.dk